Illum, il-Kummissjoni ħabbret sejħiet ġodda biex tappoġġa t-taħriġ, il-ħiliet u l-iżvilupp tal-karriera tar-riċerkaturi fil-qafas tal-Azzjonijiet Marie Skłodowska-Curie (MSCA), il-programm ta' finanzjament ewlieni tal-UE taħt Orizzont Ewropa għall-edukazzjoni dottorali u t-taħriġ postdottorali. Is-sejħiet isegwu l-adozzjoni tal-programm ta' ħidma 2021-2022 tal-Orizzont Ewropa. B'baġit totali ta' €6.6 biljun bejn l-2021 u l-2027, l-Azzjonijiet Marie Skłodowska-Curie jappoġġaw riċerkaturi minn madwar id-dinja kollha, fl-istadji kollha tal-karrieri tagħhom u fid-dixxiplini kollha. Huma wkoll ta' benefiċċju għall-istituzzjonijiet billi jappoġġaw programmi dottorali u postdottorali eċċellenti, u proġetti kollaborattivi ta' riċerka u ta' innovazzjoni, li jagħtu spinta lill-attraenza u lill-viżibbiltà globali tagħhom u jrawmu l-kooperazzjoni, inkluż ma' kumpaniji kbar u SMEs, li tmur lil hinn mill-akkademja. Fi kliem Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ: “Il-kriżi tal-COVID-19 enfasizzat għal darb'oħra l-importanza li l-Ewropa tistrieħ fuq riċerkaturi b'livell għoli ta' ħiliet, li kapaċi jidentifikaw u jindirizzaw l-isfidi li ġejjin. Ħareġ ukoll il-valur li tiġi kkomunikata l-evidenza xjentifika lil dawk li jfasslu l-politika u lill-pubbliku, u li naħdmu matul id-dixxiplini kollha. F'dan il-kuntest, l-Azzjonijiet Marie Skłodowska-Curie huma strument kruċjali. Il-programm ilu sa mit-tnedija tiegħu, 25 sena ilu, iħajjar aktar nisa u rġiel għal karrieri ta' riċerka u b'hekk jippromwovi l-attraenza tal-Ewropa għall-aqwa talenti minn madwar id-dinja.” Fl-2021, l-MSCA se tipprovdi madwar €822 miljun li jkopru l-ħames azzjonijiet ewlenin tal-programm ta' ħidma, li ġejjin: Skont Orizzont Ewropa 2021-2027, l-MSCA se jagħmlu enfasi akbar fuq il-kollaborazzjoni intersettorjali, partikolarment bejn l-akkademja u n-negozju kif ukoll fuq is-superviżjoni effettiva u l-gwida għall-karriera permezz tal-Linji Gwida l-ġodda tal-MSCA dwar is-Superviżjoni. Se jippromwovu wkoll imġibiet sostenibbli, attivitajiet ta' riċerka u maniġġjar f'konformità mal-Patt Ekoloġiku Ewropew permezz tal-Karta Ekoloġika tal-MSCA. Imniedi fl-1990 u mogħti l-isem ġdid tal-Azzjonijiet Marie Curie fl-1996, il-programm jikkontribwixxi għall-eċċellenza fir-riċerka, jagħti spinta lill-impjiegi, lit-tkabbir u lill-investimenti billi jattrezza lir-riċerkaturi b'għarfien u ħiliet ġodda u jfornihom b'esperjenza internazzjonali u intersettorjali biex jimlew l-ogħla pożizzjonijiet ta' riċerka ta' għada. Huma għandhom impatt strutturali fuq l-istituzzjonijiet ta' edukazzjoni għolja u entitajiet oħra lil hinn mill-akkademja billi jxerrdu l-eċċellenza b'mod wiesa' u jistabbilixxu standards u taħriġ professjonali ta' kwalità għolja għall-edukazzjoni tar-riċerkatur, matul iż-Żona Ewropea tar-Riċerka (ŻER), u madwar id-dinja. Bejn l-2014 u l-2020, il-programm appoġġa aktar minn 65,000 riċerkatur mill-Ewropa u lil hinn minnha, inkluż 25,000 kandidat tal-PhD. Iffinanzja wkoll aktar minn 1,000 programm internazzjonali dottorali u ta spinta lir-rabtiet bejn l-akkademja u l-industrija, bl-involviment ta' 4,700 kumpanija u kważi 2,200 SME. Matul l-istess perjodu, aktar minn 8,450 organizzazzjoni minn aktar minn 130 pajjiż ipparteċipaw fl-MSCA. Skeda informattiva dwar l-azzjonijiet Marie Skłodowska-Curie Programm ta' Ħidma tal-Azzjonijiet Marie Skłodowska-Curie 2021–2022 Is-sit web tal-Azzjonijiet Marie Skłodowska-Curie tal-Kummissjoni Ewropea